Типикон/Глава 53
Глава 53. Отпустительнии тропари воскреснии осми гласов, с богородичны их, впакои, и кондаки. И прокимени на Утрени пред евангелием, и На Литургии, и аллилуиаре.

Тропарь, глас 1: Камени запечатану от иудей, и воином стрегущим пречистое тело твое, воскрел еси тридневный спасе, даруяй мирови жизнь. сего ради силы небесныя вопияху ти жизнодавче: слава воскреснию твоему Христе. слава царствию твоему. слава смотрению твоему, едине человеколюбче.

богородичен: Гавриилу вещавшу тебе Дево, радуйся, со гласом воплощашеся всех владыка, в тебе святем кивоте, якоже рече праведный давид, явилася еси ширшая небес, поносивши зиждителя твоего. слава всельшемуся в тя. слава прошедшему из тебе. слава свободившему нас рождеством твоим.

впакои: Разбойничо покаяние рай окраде, плачь же мироносиц радость возвести, яко воскрел еси Христе Боже, подаяй мирови велию милость.

На Утрени прокимен, глас 1: Ныне воскресну, глаголет господь, положуся во спасение, не обинюся о нем. Стих: Словеса господня, словеса чиста: Таже, Всякое дыхание: Стих: Хвалите бога во святых его: евангелие воскресно, ряд. По 6-й песни,

Кондак, Подобен: егда приидеши: воскресл еси яко Бог из гроба во славе, и мир совоскресил еси, и естество человеческое яко бога воспевает тя, и смерть исчезе. адам же ликует, владыко: ева ныне от уз избавляема, радуется зовущи: ты еси иже всем подая Христе воскресение.

На хвалитех стихиры воскресны по обычаю. Слава, стихира евангельская. И ныне, поем во вся недели,

Настоящий богородичен, глас 2: Преблагословенна еси Богородице Дево, воплощшим бо ся из тебе ад пленися, адам воззвася, клятва потребися, ева свободися, смерть умертвися, и мы ожихом. тем воспевающе вопием: благословен Христос Бог благоволивый тако, слава тебе.

Славословие великое, и по скончании славословия, и трисвятаго, глаголем тропарь воскресный: И в 1-й убо глас, и 3-й, 5-й, 6-й, глаголем сей: Днесь спасение миру бысть, поем воскресшему из гроба и начальнику жизни нашея: разрушив бо смертию смерть, победу даде нам, и велию милость.

Во глас же, 2-й, 4-й, 6-й, 8-й, глаголем сей: воскрес из гроба, и узы растерзал еси ада, разрушил еси осуждение смерти Господи, вся от сетей врага избавивый, явивый же себе апостолом твоим, послал еси я на проповедь, и теми мир твой подал еси вселенней, едине многомилостиве.

На Литургии прокимен: Буди Господи милость твоя на нас, якоже уповахом на тя. Стих: Радуйтеся праведнии о господе, правым подобает охвала. Апостол, ряд. Аллилуиа: Бог даяй отмщение мне, и покоривый люди под мя. Стих: Величаяй спасения царева, и творяй милость христу своему давиду, и семени его до века.

Тропарь, глас 2: егда снизшел еси к смерти, животе безсмертный, тогда ад умертвил еси блистанием божества. егда же и умершия от преисподних воскресил еси, вся силы небесныя взываху: жизнодавче Христе Боже наш, слава тебе.

богородичен: Вся паче смысла, вся преславная твоя Богородице таинства, чистоте запечатанной, и девству храниму, мати позналася еси неложна, бога рождши истиннаго. того моли спастися душам нашим.

впакои: По страсти шедше во гроб жены, во еже помазати тело твое Христе Боже, видеша ангелы во гробе, и ужасошася: глас бо слышаху от них, яко воскресе господь, даруяй мирови велию милость.

На Утрени, прокимен: Востани Господи Боже мой повелением, имже заповедал еси, и сонм людей обыдет тя. Стих: Господи Боже мой на тя уповах, спаси мя. Таже евангелие воскресно ряд.

Кондак: воскресл еси от гроба всесильне спасе, и ад видев чудо ужасеся, и мертвии восташа: тварь же видящи, срадуется тебе, и адам свеселится, и мир спасе мой воспевает тя присно.

На Литургии прокимен: Крепость моя и пение мое господь, и бысть мне во спасение. Стих: Наказуя наказа мя господь, смерти же не предаде мя. Апостол, ряд. Аллилуиа: услышит тя Господь в день печали, защитит тя имя бога иаковля. Стих: Господи спаси царя, и услыши ны, воньже аще день призовем тя. евангелие, ряд.

Тропарь, глас 3: Да веселятся небесная, да радуются земная, яко сотвори державу мышцею своею господь, попра смертию смерть, первенец мертвых бысть: из чрева адова избави нас, и подаде мирови велию милость.

богородичен: Тя ходатайствовавшую спасение рода нашего, воспеваем Богородице Дево: плотию бо от тебе восприятою сын твой, и Бог наш, крестом восприим страсть, избави нас от тли, яко человеколюбец.

впакои: удивляя видением, орошая глаголании, блистаяйся ангел, мироносицам глаголаше: что живаго ищете во гробе? воста истощивый гробы, тли пременителя разумейте непременнаго. рцыте богови: коль страшна дела твоя, яко род спасл еси человеческий.

На Утрени прокимен: Рцыте во языцех, яко Господь воцарися: ибо исправи вселенную, яже не подвижится. Стих: Воспойте господеви песнь нову, воспойте господеви вся земля. евангелие воскресно, ряд.

Кондак. Подобен: дева днесь: воскресл еси днесь из гроба щедре, и нас возвел еси от врат смертных. днесь адам ликует, и радуется ева: вкупе же и пророцы с патриархи воспевают непрестанно божественную державу власти твоея.

На Литургии прокимен: Пойте Богу нашему, пойте, пойте цареви нашему, пойте. Стих: Вси языцы восплещите руками, воскликните Богу гласом радования. Апостол, ряд. Аллилуиа: На тя Господи уповах, да не постыжуся во век. Стих: Буди ми в бога защитителя, и в дом прибежища, еже спасти мя. евангелие рядовое.

Тропарь, глас 4: Светлую воскресния проповедь, от ангела уведевше господни ученицы, и прадеднее осуждение отвергше, апостолом хвалящеся глаголаху: испровержеся смерть, воскресе Христос бог, даруяй мирови велию милость.

богородичен: еже от века утаеное, и ангелом несведомое таинство, тобою Богородице сущим на земли явися бог, в неслитном соединении воплощаемь, и крест волею нас ради восприим, имже воскресив первозданнаго, спасе от смерти души наша.

впакои: яже твоего преславнаго востания, предтекшия мироносицы, апостолом проповедаху Христе, яко воскресл еси яко бог, подаяй мирови велию милость.

На Утрени прокимен: воскресни Господи, помози нам, и избави нас имене твоего ради. Стих: Боже, ушима нашима услышахом, и отцы наши возвестиша нам.

Кондак. Подобен: явился еси днесь: спас и избавитель мой, из гроба яко бог, воскреси от уз земнородныя: и врата адова сокруши, и яко владыка воскресе тридневен.

На Литургии прокимен: яко возвеличишася дела твоя Господи, вся премудростию сотворил еси. Стих: благослови душе моя Господа, Господи Боже мой возвеличился еси зело. Аллилуиа: Наляцы, и успевай, и царствуй истины ради, и кротости, и правды. Стих: Возлюбил еси правду, и возненавидел еси беззаконие.

Тропарь, глас 5: Собезначальное слово отцу и духови, от девы рождшееся на спасение наше, воспоим вернии, и поклонимся: яко благоволи плотию взыти на крест, и смерть претерпети, и воскресити умершия славным воскресением своим.

богородичен: Радуйся, двере господня непроходимая. радуйся, стено и покрове притекающих к тебе. радуйся необуреваемое пристанище, и неискусобрачная, рождшая плотию творца твоего и бога: молящи не оскудевай о воспевающих, и кланяющихся рождеству твоему.

впакои: Ангельским зраком ум смущающия, и божественным востанием душею просвещаемыя, мироносицы апостолом благовествоваху: возвестите во языцех воскресение, господу содействующу чудесы, подающему нам велию милость.

На Утрени прокимен: воскресни Господи Боже мой, да вознесется рука твоя, яко ты царствуеши во веки. Стих: Исповемся тебе Господи всем сердцем моим, повем вся чудеса твоя.

Кондак. Подобен: Собезначальное слово: Ко аду спасе мой сошел еси, и врата сокрушивый яко всесилен, умерших яко создатель, совоскресил еси, и смерти жало сокрушил еси: и адам от клятвы избавлен бысть человеколюбче. темже вси зовем: спаси нас Господи.

На Литургии прокимен: Ты Господи сохраниши ны, и соблюдеши ны от рода сего, и во век. Стих: спаси мя Господи, яко оскуде преподобный. Аллилуиа: милости твоя Господи во век воспою, в род и род возвещу истину твою усты моими. Стих: Зане рекл еси: во век милость созиждется, на небесех уготовится истина твоя.

Тропарь, глас 6: Ангельския силы на гробе твоем, и стрегущии омертвеша, и стояше мариа во гробе, ищущи пречистаго тела твоего. пленил еси ад, не искусився от него: сретил еси деву, даруяй живот. воскресый из мертвых Господи, слава тебе.

богородичен: благословенную нарекий твою матерь, пришел еси на страсть вольным хотением, возсияв на кресте, взыскати хотя адама, глаголя ангелом: срадуйтеся мне, яко обретеся погибшая драхма. вся мудре устроивый Боже наш, слава тебе.

впакои: Вольною и животворящею твоею смертию Христе, врата адова сокрушив яко бог: отверзл еси. нам древний рай, и воскрес, из мертвых, избавил еси от тления живот наш.

На Утрени прокимен: Господи воздвигни силу твою, и прииди во еже спасти нас. Стих: Пасый израиля вонми, наставляяй яко овча иосифа.

Кондак: Живоначальною дланию, умершия от мрачных удолий, жизнодавец воскресив всех Христос бог, воскресение подаде человеческому роду: есть бо всех спаситель, воскресение, и живот и Бог всех.

На Литургии прокимен: спаси Господи люди твоя, и благослови достояние твое. Стих: К тебе Господи воззову, Боже мой, да не премолчиши от мене. Аллилуиа: Живый в помощи вышняго, в крове бога небеснаго водворится. Стих: Речет господеви: заступник мой еси, и прибежище мое, Бог мой, и уповаю на него.

Тропарь, глас 6: Разрушил еси крестом твоим смерть, отверзл еси разбойнику рай, мироносицам плачь преложил еси, и апостолом проповедати повелел еси, яко воскресл еси Христе Боже, даруяй мирови велию милость.

богородичен: яко нашего воскресния сокровище, на тя надеющияся всепетая, от рова и глубины прегрешений возведи. ты бо повинныя греху спасла еси, рождшая спасение наше: яже прежде рождества дева, и в рождестве дева, и по рождестве паки пребываеши дева.

впакои: Иже наш зрак восприемый, и претерпевый крест плотски, спаси мя воскресением твоим Христе Боже, яко человеколюбец.

На Утрени прокимен: воскресни Господи Боже мой, да вознесется рука твоя, не забуди убогих твоих до конца. Стих: Исповемся тебе Господи всем сердцем моим: повем вся чудеса твоя.

Кондак: Не ктому держава смертная возможет держати человеки, Христос бо сниде сокрушая и разоряя силы ея. связуемь бывает ад, пророцы согласно радуются, предста, глаголюще спас сущим в вере: изыдите вернии в воскресение.

На Литургии прокимен: Господь крепость людем своим даст, Господь благословит люди своя миром. Стих: Принесите господеви сынове божии: принесите господеви сыны овни. Аллилуиа: благо есть исповедатися господеви, и пети имени твоему вышний. Стих: Возвещати заутра милость твою, и истину твою на всяку нощь.

Тропарь, глас 8: С высоты снизшел еси благоутробне, погребение приял еси тридневное, да нас свободиши страстей, животе и воскресение наше, Господи слава тебе.

богородичен: Иже нас ради рождейся от девы, и распятие претерпев благий, испровергий смертию смерть, и воскресение явлей яко бог, не презри яже создал еси рукою твоею. яви человеколюбие твое милостиве, приими рождшую тя богородицу молящуюся за ны, и спаси спасе наш люди отчаянныя.

впакои: Мироносицы жизнодавца предстоящия гробу, владыку искаху в мертвых безсмертнаго, и радость благовещения от ангела приемшия, апостолом возвещаху: яко воскресе Христос бог, подаяй мирови велию милость.

На Утрени прокимен: Воцарится Господь во век, Бог твой сионе в род и род. Стих: Хвали душе моя Господа, восхвалю Господа в животе моем.

Кондак. Подобен: яко начатки: воскрес из гроба, умершия воздвигл еси, и адама воскресил еси, и ева ликует во твоем воскреснии: и мирстии концы торжествуют: еже из мертвых востанием твоим, многомилостиве.

На Литургии прокимен: Помолитеся, и воздадите господеви Богу нашему. Стих: Ведом во иудеи бог, во израили велие имя его. Аллилуиа: Приидите возрадуемся господеви, воскликнем Богу спасителю нашему. Стих: Предварим лице его во исповедании, и во псалмех воскликнем ему.

Типикон